Notum facio tam presentibus quam futuris ego frater Stephanus, Regniacensis abbas, quod querela que erat inter abbatem Sancti-Germani et Landricum de Draciaco, de terra Sancti-Casii, hoc modo terminata est. Prefato abbati firmavit Landricus, in fide sua, quod querela illa que erat inter prefatum abbatem Sancti-Germani et nepotes suos, de terra Sancti-Casii, nullo modo, vel per se vel per alium, ecclesie Sancti-Germani noceret. Concordiam istam frater Stephanus, Regniacensis abbas, in manu sua suscepit hoc modo, ut si forte prefatus Landricus, ecclesie Sancti-Germani, de prefata querela, quod absit, noceret, ipse centum solidos ecclesie Sancti-Germani persolveret Pruviniensis monete. Et ut hoc ratum haberetur, sigilli sui impressione firmavit.